Amb l'eslògan 'És a les vostres mans prevenir la sèpsia en l'atenció sanitària', Salut i els professionals sanitaris de Catalunya celebren el Dia Mundial de la Higiene de Mans remarcant la importància del seu compliment en la prevenció de la sèpsia.
I és que el Dia Mundial de la Higiene de Mans (5 de maig) de l'Organització Mundial de la Salut té la finalitat de conscienciar tant els professionals sanitaris com les direccions i gerències de centres sanitaris en la prevenció de les infeccions relacionades amb l'assistència sanitària (IRAS) mitjançant la mesura senzilla i eficaç de la higiene de les mans.
Tot i que la responsabilitat de la higiene de les mans correspon als professionals sanitaris, també es recomana estimular la participació, el compromís i l'apoderament dels pacients i familiars.
L'acció que es recomana amb més freqüència per evitar que les mans actuïn com a vector de transmissió és friccionar-les amb preparats de base alcohòlica.
L'OMS atorga un grau d'evidència màxim a la fricció de les mans amb un preparat de base alcohòlica abans i després del contacte directe amb els pacients.
Per altra banda, existeix evidència científica de què quan s'aconsegueix una millora significativa en el compliment de la higiene de mans i/o un augment en el consum de preparats de base alcohòlica (PBA), s'observa una disminució substancial en les taxes d'infeccions per microorganismes multiresistents a fàrmacs i/o de la colonització, principalment per MRSA (Staphylococcus aureus resistent a la meticil·lina).
Ara bé, per tenir èxit, aquestes intervencions han de ser multimodals i sostingudes en el temps en el context d'una millora del clima/cultura de seguretat dels pacients.
La sèpsia és una resposta inflamatòria generalitzada de l'organisme davant d'una infecció bacteriana, vírica o fúngica.
La característica fonamental que té és que repercuteix sobre altres òrgans o l'estat general.
Només representa un petit percentatge de les infeccions quotidianes, tot i que pot danyar els òrgans, fer que deixin de funcionar i, fins i tot, arribar a produir la mort.
És més freqüent en la gent gran i amb malalties associades, però pot afectar persones de qualsevol edat i estat de salut.
Catalunya disposa, en aquest sentit, del denominat Codi sèpsia, un protocol d'actuació urgent que facilita la detecció dels pacients amb sèpsia, l'inici del tractament precoç i la coordinació de l'atenció entre nivells assistencials.
El Departament de Salut, mitjançant el Servei de Promoció de la Qualitat i Bioètica, desenvolupa projectes i accions amb l'objectiu de contribuir a millorar la seguretat dels pacients i garantir una pràctica assistencial més segura.
Molts d'aquests projectes estan relacionats amb la prevenció de les infeccions i una de les intervencions clau és la higiene de les mans com a mesura preventiva per reduir el nombre d'IRAS.
Amb motiu de la celebració del Dia Mundial de la Higiene de Mans, la majoria dels centres sanitaris van realitzar diferents activitats per sensibilitzar als professionals sanitaris i als pacients sobre la importància de la pràctica continuada de la higiene de mans.
Així mateix, van donar molt suport d'aquesta campanya a través de les xarxes socials.
Gràcies a tots per fer una atenció sanitària més segura!
Foto: Consorci Sanitari Integral: Activitats 5 Maig Dia Mundial Higiene de Mans